Маориф (нашриёт)

«Маориф» (кӯчаи Айнӣ, 126) — нашриёти Вазорати маориф ва илми Ҷумҳурии Тоҷикистон.

 Таърихи Таъсис 
16 апрели 1958 бо номи «Нашриёти давлатии адабиёти таълимиву педагогӣ» («Нашрдавтаълпедтоҷик») таъсис ёфта, аз Нашриёти давлатии Тоҷикистон ҷудо шудааст. «Нашрдавтаълпедтоҷик» ба забонҳои тоҷикӣ, русӣ ва ӯзбекӣ барои мактабҳои таҳсилоти умумӣ, омӯзишгоҳҳо ва мактабҳои олӣ китобҳои дарсӣ ва адабиёти таълимӣ интишор мекард. Соли 1963 он дубора бо Нашриёти давлатии Тоҷикистон муттаҳид карда шуд. Соли 1967 аз нав ҷудо шуда, номи нашриёти «Маориф»-ро гирифтааст ва сентябри ҳамон сол боз ин ду нашриёт бо ҳам муттаҳид карда шудаанд. Соли 1975 «Маориф» аз нав таъсис ёфт. Дар баробари таъмини муассисаҳои таълимии кишвар вазифаи интишори китобҳои таълимӣ барои мактабҳои тоҷикии ҷумҳуриҳои Осиёи Миёна ва Қазоқистон низ ба зиммаи «Маориф» гузошта шуда буд.

«Маориф» соли 1984 барои мактабҳои таҳсилоти умумӣ 47 унвон (бо теъдоди 3180,7 ҳазор нусха) ва соли 1988 68 унвон (бо теъдоди 4014,3 ҳазор нусха) китобҳои дарсиро ба табъ расонидааст. Соли 1984 дар маҷмӯъ 96 унвон ва дар соли 1988-ум 148 китоби таълимиву педагогиро ба нашр расонида буд. Дар солҳои буҳрони сиёсӣ ва иқтисодии Тоҷикистон, аз ҷумла дар соли 1995 «Маориф» 47 китоби дарсиро бо теъдоди 1,5 млн нусха ба табъ расонидааст.

1 июни 2000 «Маориф» бо Матбааи аввалин муттаҳид карда шуда, номи ҶСШК «Матбуот»-ро гирифта буд. Соли 2003 боз аз ҶСШК «Матбуот» ҷудо карда шуда, Муассисаи нашриявии «Маориф ва фарҳанг» номгузорӣ гардид. Дар баробари интишори китобҳои дарсӣ ва дафтарҳои таълимӣ бо мақсади таъмини китобхонаҳои муассисаҳои таълимӣ бо адабиёти классикии форс-тоҷик чопи силсилаи китобҳоро таҳти унвони «Китобхонаи мактаб» ба роҳ монда, то соли 2011 аз ин силсила 27 унвонро бо теъдоди умумии 127 ҳазор нусха таъмин кардааст. Нашриёти мазкур аз соли 2008 ба нашри силсилаи китобҳо барои хурдсолон таҳти унвони «Атфол» ва аз соли 2009 ба нашри асарҳои мусиқӣ шурӯъ карда буд.

Соли 2012 «Маориф ва фарҳанг» бо Қарори Ҳукумати Ҷумҳурии Тоҷикистон аз ихтиёри Вазорати фарҳанги Ҷумҳурии Тоҷикистон ба тавозуни Вазорати маориф ва илми Ҷумҳурии Тоҷикистон гузаронида шуд ва баъд боз «Маориф» номгузорӣ гардид. Ҳоло ба таҳия ва тадвини китобҳои дарсӣ машғул аст.

 Эзоҳ 

 Адабиёт 
 Маориф // Донишномаи Душанбе. — : СИЭМТ, 2016. — С. 395—396. — 732 с. — ISBN 978-99947-33-89-7.

Гурӯҳ:Муассисаҳои Душанбе